b'\n_START_ARTICLE_\nRichard Belcredi\n_START_PARAGRAPH_\nRichard Belcredi (12. helmikuuta 1823 Ingrowitz, M\xc3\xa4\xc3\xa4ri \xe2\x80\x93 2. joulukuuta 1902 Gmunden) oli it\xc3\xa4valtalainen kreivi ja valtiomies, joka toimi It\xc3\xa4vallan p\xc3\xa4\xc3\xa4- ja sis\xc3\xa4ministerin\xc3\xa4 vuosina 1865\xe2\x80\x931867. H\xc3\xa4nen hallituksensa ajoi konservatiisia tavoitteita, mutta tuki samalla slaavilaisten v\xc3\xa4hemmist\xc3\xb6kansallisuuksien toiveita itsehallinnosta._NEWLINE_Belcredi oli l\xc3\xa4ht\xc3\xb6isin m\xc3\xa4\xc3\xa4ril\xc3\xa4isest\xc3\xa4 (alkujaan italialaisesta) maanomistajasuvusta ja suoritettuaan lakiopinnot h\xc3\xa4n aloitti virkauransa vuonna 1842. H\xc3\xa4net nimitettiin 1860 Sleesian kuvern\xc3\xb6\xc3\xb6riksi ja 1864 B\xc3\xb6\xc3\xb6min k\xc3\xa4skynhaltijaksi eli statthalteriksi. H\xc3\xa4n oli vuosina 1861\xe2\x80\x931863 parlamentin j\xc3\xa4senen\xc3\xa4. Belcredi tuli Anton von Schmerlingin eron j\xc3\xa4lkeen p\xc3\xa4\xc3\xa4ministeriksi 27. hein\xc3\xa4kuuta 1865 ja h\xc3\xa4n kokosi konservatiivisista voimista koostuneen niin sanotun kreivien hallituksen. Ensi t\xc3\xb6ikseen hallitus peruutti 20. syyskuuta Schmerlingin vuonna 1861 laatiman niin sanotun helmikuun patentin eli keskusvaltaa korostaneen perustuslain my\xc3\xb6nnytyksen\xc3\xa4 valtakunnan ei-saksalaisille kansallisuuksille. Belcredin hallitus teki \xe2\x80\x9dkonservatiivisen federalismin\xe2\x80\x9d hengess\xc3\xa4 muitakin palveluksia slaavilaisille v\xc3\xa4hemmist\xc3\xb6kansallisuuksille, esimerkiksi sallimmalla t\xc5\xa1ekin kielen k\xc3\xa4yt\xc3\xb6n b\xc3\xb6\xc3\xb6mil\xc3\xa4isiss\xc3\xa4 kouluissa. T\xc3\xa4m\xc3\xa4 \xc3\xa4rsytti saksankielist\xc3\xa4 v\xc3\xa4est\xc3\xb6\xc3\xa4. Vanhoillinen hallitus pyrki my\xc3\xb6s absolutismin palauttamiseen, feodaalisten oikeuksien ja kirkon aseman vahvistamiseen sek\xc3\xa4 liberaalien vaikutusvallan heikent\xc3\xa4miseen._NEWLINE_It\xc3\xa4vallan tappio Preussille vuoden 1866 sodassa romutti Belcredin hallituksen suunnitelmat ja h\xc3\xa4n erosi 3. helmikuuta 1867. H\xc3\xa4n vastusti seuraajiensa politiikkaa, jonka kulmakiven\xc3\xa4 oli kompromissi it\xc3\xa4vallan saksalaisten ja unkarilaisten kesken. Belcredi toimi my\xc3\xb6hemmin vuosina 1881\xe2\x80\x931895 hallinto-oikeuden presidenttin\xc3\xa4.'